'आसिफ, आमिर को नोबॉल करने को नहीं कहा था'  
पूर्व पाकिस्तानी कप्तान सलमान बट ने दावा किया कि उन्होंने आसिफ और आमिर को पैसों के लिए जानबूझकर नोबॉल करने के लिए नहीं कहा था।
पूर्व पाकिस्तानी कप्तान सलमान बट ने दावा किया कि उन्होंने तेज गेंदबाज मोहम्मद आसिफ और मोहम्मद आमिर को पैसों के लिए जानबूझकर नोबॉल करने के लिये नहीं कहा था, लेकिन उन्होंने स्वीकार किया कि उन्होंने अपने एजेंट और कथित सट्टेबाज मजहर मजीद के जरिये कुछ विज्ञापन अनुबंध हासिल किए थे।  बट ने पुलिस की पूछताछ में यह बात कही थी, जिसका टेप यहां स्पॉट फिक्सिंग ट्रायल के दौरान ज्यूरी के सामने सुनाया गया। बट ने पुलिस की पूछताछ में कहा था, मेरा आमिर और आसिफ को नोबॉल करने के लिए कहने का मतलब ही पैदा नहीं होता। वे दोनों ऐसे खिलाड़ी हैं, जिन्हें अधिकतर टीमें अपने पास रखना चाहेंगी। जब हमने अपनी टीम का चयन किया, तो ये पहले दो नाम थे, जिन्हें हमने लिखा था।  उथवर्क क्राउन कोर्ट में ज्यूरी ने बट को दावा करते हुए सुना कि इंग्लैंड के खिलाफ लॉर्ड्स टेस्ट के दौरान नोबॉल महज संयोग था और ऐसा जानबूझकर नहीं किया गया था। न्यूज ऑफ द वर्ल्ड के मजीद के स्टिंग ऑपरेशन में यह मामला प्रकाश में आया था।